Sit em 8. Johrhundert hän sich uf em Gebiit vum hütige Chreis d'Grafschaft Brisgau un d'Grafschaft Baar rusbildet, wo zum Herzogtum Alemannie ghört hän. Ab 1368 got dr Brisgau in dr Besitz vum Hus Habsburg yber un wird demit östriichisch. In dr Baar herrsche d'Fürste vu Fürsteberg, während e grosse Deil vum Gebiit südlich un verstrait au nördlich vu Friburg (Markgräflerland) in dr Besitz vu dr Markgrafe vu Bade glangt. Nooch em End vu dr Napoleonische Chriege chummt s'gesamte Gebiit vum hütige Landchreis zum Grossherzogtum Bade.